SPRÁVA KOMISIE EURÓPSKEMU PARLAMENTU, RADE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV o vykonávaní, výsledkoch a celkovom posúdení Európskeho roka občanov 2013 /* COM/2014/0687 final */





1. Úvod V súlade s rozhodnutím o Európskom roku občanov 2013[1] sa v tejto správe uvádza prehľad o jeho vykonávaní, výsledkoch a celkových úspechoch. Takisto sa v nej vychádza zo skúseností z hodnotenia ex post Európskeho roka občanov, ktoré pre Komisiu vypracoval externý dodávateľ.[2] 1.1. Súvislosti Koncept „občianstvo Únie“ sa po prvýkrát zaviedol v roku 1993 v Maastrichtskej zmluve. V nasledujúcich zmluvách – Amsterdamskej z roku 1999 a Lisabonskej z roku 2009 – sa posilnili práva spojené s občianstvom Únie. Napriek tomu, že práva na slobodu pohybu a pobytu sú už dobre etablované v primárnych a sekundárnych právnych predpisoch Únie, stále existujú rozdiely medzi platnými právnymi predpismi a realitou, ktorej občania čelia pri ich uplatňovaní v každodennom živote. Občania Únie stále čelia najmä mnohým praktickým prekážkam keď, že sa rozhodnú žiť a pracovať v inom členskom štáte. V správe o občianstve EÚ za rok 2010[3] sa Komisia zaoberala týmito prekážkami, a to najmä pokiaľ ide o cezhraničné situácie, a stanovila 25 konkrétnych opatrení na ich odstránenie. Okrem iného dospela k záveru, že občanom Únie bráni v uplatňovaní ich práv, najmä práva na slobodu a pohybu, nedostatok informácií. Európsky parlament v uznesení z 15. decembra 2010[4] vyzval Komisiu, aby rok 2013 vyhlásila za Európsky rok občanov „s cieľom podnietiť diskusiu o európskom občianstve a informovať občanov EÚ o ich právach, najmä nových právach, ktoré vyplývajú z nadobudnutia platnosti Lisabonskej zmluvy“. Bolo preto vhodné vyhlásiť 20 rokov po prijatí Maastrichtskej zmluvy rok 2013 za Európsky rok občanov so zámerom „zvýšiť informovanosť o právach spojených s občianstvom Únie s cieľom pomôcť občanom v plnej miere využiť svoje právo na slobodný pohyb a pobyt na území členských štátov“.[5] Vzhľadom na nastávajúce voľby do Európskeho parlamentu v roku 2014, v ktorých mohli všetci občania Únie voliť a byť volení, bol tento cieľ o to relevantnejší. V súlade s vyhlásením nazvaným Komunikovanie o Európe v partnerstve[6] identifikovali Európsky parlament, Rada Európskej únie a Európska komisia Európsky rok občanov 2013 ako jednu zo svojich medziinštitucionálnych komunikačných priorít na roky 2013/2014. 1.2. Ciele roka Európsky rok občanov 2013 mal tieto osobitné ciele: · zvýšiť informovanosť občanov Únie o ich práve na slobodný pohyb a pobyt v rámci Európskej únie a všeobecnejšie o právach zaručených občanom Únie v cezhraničných situáciách, vrátane ich práva zúčastňovať sa na demokratickom živote Únie, · zvýšiť informovanosť občanov Únie o tom, ako môžu skutočne využiť práva a politiky Únie, keď žijú v inom členskom štáte, a stimulovať ich aktívnu účasť v občianskych fórach zameraných na politiky a otázky Únie, ako aj · stimulovať diskusiu o vplyve a potenciáli práva na voľný pohyb, ako neodňateľného aspektu občianstva Únie, najmä pokiaľ ide o posilnenie spoločenskej súdržnosti a vzájomného porozumenia medzi občanmi Únie a väzby medzi občanmi a Úniou. Zámerom Európskeho roka občanov bolo preukázať, že občianstvo Únie nie je len prázdny pojem, ale základný status štátnych príslušníkov členských štátov, ktorý zahŕňa reálne práva a výhody pre občanov (ako jednotlivcov, spotrebiteľov, zamestnancov, študentov, dobrovoľníkov, politických aktérov atď.). V širšom zmysle sa v rámci Európskeho roka občanov 2013 zdôraznilo, že aj samotní občania Únie zohrávajú zásadnú úlohu pri posilňovaní týchto práv, a to prostredníctvom ich zapojenia sa do činností občianskej spoločnosti a účasti na demokratickom živote. 1.3. Európsky rok občanov 2013 – zdroje Rozhodnutím Komisie[7], ktorým sa prijíma ročný pracovný program na rok 2013 pre Európsky rok občanov 2013, sa pridelili finančné prostriedky vo výške 1 milióna EUR na financovanie činností zameraných na osobitné ciele. Po prijatí všeobecného rozpočtu Európskej únie na rozpočtový rok 2013 sa zmenou pracovného programu[8] pridelené prostriedky navýšili o 1 milión EUR s cieľom umožniť zväčšenie rozsahu činností. V roku 2012 sa v rámci plánovania Európskeho roka občanov 2013 vyčlenili prostriedky vo výške 750 000 EUR vo forme prípravnej akcie. Generálne riaditeľstvo pre komunikáciu dokázalo zabezpečiť ďalších 1,2 milióna EUR z rozpočtu určeného na program Európa pre občanov. Z vyhradených prostriedkov vo výške 3 842 849,92 EUR sa 79 % použilo na činnosti týkajúce sa celoeurópskej informačnej a komunikačnej kampane, zatiaľ čo zvyšných 21 % bolo rozdelených na granty akcií na podporu Aliancie organizácií občianskej spoločnosti pre Európsky rok občanov (EYCA), otváraciu a záverečnú konferenciu Európskeho roka občanov pod záštitou írskeho a litovského predsedníctva EÚ, ako aj na zmluvu o externom hodnotení činností Európskeho roka občanov. 1.4. Hlavné zainteresované strany a partneri kampane pre Európsky rok občanov 2013 1.4.1. Národné kontaktné miesta Rovnako ako v predchádzajúcich tematických európskych rokoch, boli členské štáty požiadané, aby vymenovali národné kontaktné miesta, ktoré mali pomáhať pri koordinácii činností súvisiacich s Európskym rokom občanov so zainteresovanými stranami na vnútroštátnej, regionálnej a miestnej úrovni. Obmedzené rozpočtové prostriedky však neumožnili poskytnutie finančnej podpory vnútroštátnym orgánom na uskutočňovanie kampane na vnútroštátnej úrovni. Všetky okrem dvoch členských štátov[9] vymenovali národné kontaktné miesta. V mnohých krajinách sa kontaktné miesta stali aktívnymi účastníkmi a vo väčšine prípadov úzko spolupracovali so zastúpením Komisie a informačnou kanceláriou Európskeho parlamentu, ako aj národnými partnerskými agentúrami hlavného poskytovateľa Komisie v oblasti komunikačných služieb.[10] V niektorých prípadoch (napr. v Rakúsku a Taliansku) národné kontaktné miesta pripravili osobitné informačné letáky alebo brožúry s cieľom informovať občanov o ich právach EÚ, zatiaľ čo v iných krajinách (napr. v Írsku a Portugalsku) pripravili sériu národných dialógov s občanmi inšpirovaných celoeurópskymi dialógmi Komisie. 1.4.2. Organizácie občianskej spoločnosti V oblasti občianskej angažovanosti a európskej integrácie na úrovni EÚ, ako aj na vnútroštátnej úrovni, sú aktívne mnohé organizácie občianskej spoločnosti. Vytvorenie aliancie EYCA, najväčšieho zoskupenia takýchto organizácií, bolo kľúčovým prvkom Európskeho roka občanov. Táto aliancia združila 62 celoeurópskych členských organizácií a sietí[11] na národnej úrovni a na úrovni EÚ, ktoré zastupovali viac ako 4 500 organizácií v 50 krajinách Európy. Aliancia EYCA v spolupráci so všetkými svojimi členmi na európskej a vnútroštátnej úrovni pôsobila v rámci dvoch osí svojho pracovného programu („zvyšovanie účasti informovaním občanov prostredníctvom občianskej spoločnosti“ a „rozvoj politického programu občanmi pre občanov Európy a ich zviditeľnenie“) a bola cenným strategickým partnerom Komisie pri uskutočňovaní Európskeho roka občanov. Poskytovala dôležité stanoviská z hľadiska občianskej spoločnosti. 1.4.3. Útvary Komisie a zastúpenia V rámci Komisie sa mnoho interných oddelení zišlo počas série stretnutí, ktoré sa zamerali na prípravu a pomoc pri organizácii činností Európskeho roka občanov a identifikáciu možností spolupráce na súvisiacich témach. Zastúpenia Komisie zohrávali kľúčovú a strategickú úlohu pri zabezpečení aktivít Európskeho roka občanov zameraných na verejnosť na vnútroštátnej, regionálnej a miestnej úrovni. Takisto prispeli k plynulej koordinácii s vnútroštátnymi subjektmi, pokiaľ ide o obsah, logistiku, kontakt s médiami (vrátane sociálnych médií), monitorovanie a podávanie správ. Takisto mali kľúčovú úlohu pri organizácii dialógov s občanmi. Tento nový komunikačný prostriedok propagovali prostredníctvom sprievodných podujatí s cieľom pripraviť občanov, ktorí prejavili záujem, na aktívnu účasť na diskusiách. Vo viacerých členských štátoch mali aktívnu podporu zo strany národnej siete informačných centier Europe Direct (EDIC). 1.4.4. Ostatné inštitúcie EÚ Počas celého roka sa poslanci Európskeho parlamentu zúčastňovali podujatí Európskeho roka občanov na úrovni EÚ a na vnútroštátnej úrovni, najmä série dialógov s občanmi. Informačné kancelárie Európskeho parlamentu mali dôležité postavenie pri realizácii kampane Európskeho roka občanov. Výbor regiónov formálne otvoril 28. novembra 2012 podujatia Európskeho roka občanov zorganizovaním fóra Regióny a mestá pripravené na európsky rok 2013: Občianska agenda na miestnej úrovni.[12] Európsky hospodársky a sociálny výbor (EHSV) počas celého roka aktívne podporoval kampaň. Jeho úvodnou aktivitou bolo podujatie Vaša Európa 2013 v dňoch 23. – 24. januára 2013.[13] Ďalším podujatím, ktoré pritiahlo veľkú pozornosť, bol Deň občianskej spoločnosti 2013 (Európanmi telom a dušou! Prepojenie hospodárstva, solidarity a demokracie).[14] 1.5. Význam partnerstiev, činností pro bono a dobrovoľníckeho úsilia pre úspech Európskeho roka občanov 2013 Externý hodnotiteľ dospel k záveru, že do Európskeho roka občanov sa mnohými spôsobmi zapojil veľký počet rôznych aktérov, čo pomohlo zmierniť obmedzenia vyplývajúce zo skromného rozpočtu na kampane na zvýšenie informovanosti pre viac ako 507 miliónov ľudí v 28 členských štátoch (po pristúpení Chorvátska 1. júla 2013). Stratégia aliancií, ktorá vychádzala zo záväzku viacerých zainteresovaných strán spolupracovať a prispieť na európskej, národnej a miestnej úrovni, predstavovala významný pákový efekt, ktorý umožnil realizáciu kampane s obmedzenými zdrojmi. Bez týchto partnerstiev by to podľa externých hodnotiteľov nebolo možné. Na miestnej úrovni: význam partnerstiev Španielsky projekt 19 tvárí Európy bol jedným z najväčších partnerských aktivít roka. Iniciovali ho zastúpenie Európskej komisie v Madride a španielske národné kontaktné miesta v úzkej spolupráci so španielskymi informačnými centrami Europe Direct. Projekt podporil hlavný poskytovateľ Komisie v oblasti komunikačných služieb (prostredníctvom svojej španielskej partnerskej agentúry). V rámci neho sa určila jedna osoba za každý španielsky región (celkovo 19), z ktorých každá opísala svoj príbeh o občianstve Európy. Príbehy týchto „19 tvárí“ boli uverejnené v brožúre, ktorá sa distribuovala do všetkých španielskych informačných centier Europe Direct. Fotografie 19 tvárí boli odhalené na fasáde spoločnej budovy inštitúcií EÚ, ktorá sa nachádza na jednej z rušných ulíc Madridu, dňa 26. novembra 2013 za prítomnosti hlavných médií, zástupcov mestských orgánov, verejnosti a významných zástupcov Komisie a Európskeho parlamentu, veľvyslancov Európskeho roka občanov 2013 v Španielsku, tzv. tvárí roka a hovorcov roka. Súčasne sa do miestnych a regionálnych médií distribuovalo 19 tlačových správ (jedna za každý región) a jedna do celoštátnych médií. Výsledkom tejto iniciatívy bolo viac než 40 spravodajských príspevkov v televízii, rozhlase a na internete. Pripravil sa aj videozáznam inštalácie spolu s rozhovormi s niektorými z prítomných úradníkov, ktorý sa použil počas oficiálnych podujatí. Hodnotiteľ poznamenáva, že zainteresované strany vynaložili v tejto súvislosti značne úsilie, a to najmä vo forme dobrovoľnej práce alebo vlastných finančných zdrojov. Obzvlášť to platí pre národných členov aliancie EYCA, ktorí upravili svoje aktivity (podujatia, semináre, workshopy) v súlade s prioritami Európskeho roka občanov. Hlavný poskytovateľ Komisie v oblasti komunikačných služieb takisto využil mnohé príležitosti na realizáciu pro bono činností na zvýšenie informovanosti prostredníctvom svojej siete vnútroštátnych partnerských agentúr; rôzne spoločnosti v celej EÚ ponúkli bezplatné vysielacie časy v rozhlase, bezplatné alebo výrazne zlacnené plochy na pútačoch na hlavných verejných priestranstvách alebo vyjadrili podporu iným podobným spôsobom. 1.6. Komplementarita Európskeho roka občanov 2013 a iných programov a iniciatív EÚ Podľa externého hodnotenia si úroveň ambícií v kombinácii s celkovo veľmi obmedzeným rozpočtom[15] vyžadovali tvorivosť zo strany všetkých zainteresovaných subjektov, ktoré systematicky hľadali komplementárnosť medzi programami/iniciatívami EÚ a príslušnými tímami. Jedným zo špecifík Európskeho roka občanov 2013 bolo množstvo a intenzita dosiahnutých synergií. To platí najmä pre kampaň Mládež v pohybe. Z rozpočtu na Európsky rok občanov 2013 sa vytvorila spoločná vizuálna identita a osobitné animácie pre túto príležitosť, prostredníctvom ktorých sa podporilo 16 podujatí v rôznych členských štátoch[16]. Veľvyslanci Európskeho roka občanov, ako aj tzv. tváre roka aktívne prispeli do panelových diskusií na témy týkajúce sa tohto roka. Tieto podujatia tiež poskytli príležitosť na šírenie publikácií o otázkach týkajúcich sa občianstva EÚ. Európsky týždeň mládeže 2013 bol venovaný aktívnemu občianstvu mladých ľudí a ich zapojeniu sa do spoločnosti; ocenenia získali projekty programu Mládež v akcii za príkladnú prácu v oblasti propagácie občianstva medzi mladými ľuďmi. Národné agentúry programu Mládež v akcii pripravili stovky aktivít v celej EÚ na národnej či regionálnej úrovni, a to v spolupráci s kontaktnými miestami Európskeho roka občanov, Komisiou a sieťou Eurodesk[17]. V rokoch 2013 – 2014 Komisia začala niekoľko iniciatív v oblasti zapojenia občanov s cieľom podporiť „zodpovedný výskum a inovácie“[18], obojsmerný dialóg s občanmi v celej Európe, ako aj pomôcť EÚ pri určovaní politického programu pre výskum a inovácie Horizont 2020. Iniciatíva VOICES[19], ktorá bola financovaná z programu EÚ „Veda v spoločnosti“ a spustená v rámci Európskeho roka občanov 2013, vychádzala zo záväzku Komisie nadviazať na príspevky občanov[20] vytvorením včasného, participatívneho, transparentného a vysledovateľného postupu. Generations@school Iniciatíva Generations@school, ktorá sa začala v roku 2012 v rámci Európskeho roka aktívneho starnutia a solidarity medzi generáciami, vyzývala učiteľov, aby zorganizovali projekt, ktorého sa zúčastnia žiaci a staršie osoby z ich komunity, a spolu s inými školami z celej EÚ sa zapojili do súťaže. Projekt bol predĺžený aj na Európsky rok občanov 2013 a zameral sa na diskusie o Európe, jej súčasnej situácii a tom, čo môžu starší ľudia a mládež spoločne urobiť pre Európu budúcnosti (Čo to je byť európskym občanom? Aké práva EÚ priniesla európska integrácia? Ako európski občania zajtrajška vnímajú tieto práva a ako ich plánujú využívať? Akú Európu by sme mali odovzdať ďalšej generácii?). Časť nákladov na súťaž (preklad, organizácia poroty) bola pokrytá z rozpočtu Európskeho roka občanov a členovia tímu Európskeho roka občanov pomohli pri výbere víťazných škôl. 2. Dve stránky aktivít roka Vo svojom prejave o stave Únie v roku 2012 predseda Komisie José Manuel Barroso zdôraznil, že „... časy európskej integrácie prostredníctvom implicitného súhlasu občanov sú za nami...“. Európsky rok občanov 2013 bol vynikajúcou príležitosťou na to, aby sa pozornosť venovala politickej požiadavke zabezpečiť účasť širokej verejnosti na procese integrácie EÚ a zároveň zvýšiť informovanosť o právach občanov Únie. Aktivity v rámci roka mali preto dvojaký charakter, ktorý zahŕňal zvyšovanie povedomia a dialóg, a zároveň poskytoval rôzne príležitosti zapojenia širokého spektra zainteresovaných strán. 2.1. Zvyšovanie povedomia: celoeurópska informačná a komunikačná kampaň Na vyjadrenie týchto dvoch stránok kampane bolo vytvorené heslo: „Ide o Európu. Ide o vás. Zapojte sa do diskusie.�“ Toto heslo bolo preložené do všetkých 24 úradných jazykov EÚ a bolo kľúčovým prvkom vizuálnej identity Európskeho roka občanov 2013. Táto vizuálna identita mala od začiatku medziinštitucionálny charakter a inštitúcie Únie boli vyzvané, aby ju použili v rámci svojich komunikačných činností súvisiacich s Európskym rokom občanov. Európsky parlament ju pripojil (prostredníctvom vloženého obrázku) k vlastnému konceptu a farbám, pričom EHSV a Výbor regiónov ju prevzali a používali konzistentne. Cieľom hlavnej komunikačnej kampane Európskeho roka občanov, ktorú riadil hlavný dodávateľ Komisie, bolo poskytnúť širokej verejnosti informácie o právach a možnostiach občanov EÚ. Kampaň takisto zvýšila povedomie o viacjazyčných informačných a participatívnych nástrojoch a podporila ich používanie. Tieto nástroje majú pomôcť občanom čo najlepšie využívať ich práva a príležitosti občanov EÚ súvisiace s účasťou na tvorbe politík Únie (patria sem sieť Europe Direct, Vaša Európa, SOLVIT, interaktívna tvorba politík online (IPM), európska iniciatíva občanov (EIO), petície adresované Parlamentu a sťažnosti Európskemu ombudsmanovi). Na informovanie občanov a zvýšenie ich účasti na činnostiach EÚ sa kampaň usilovala využiť plný potenciál existujúcich nástrojov a materiálov inštitúcií EÚ (webové sídla, portály, videá, brožúry, podujatia atď.). Toto si vyžadovalo úzku spoluprácu so všetkými aktérmi Európskeho roka občanov vrátane mnohých útvarov Komisie (najmä zastúpení), informačných centier Europe Direct, informačných kancelárií Európskeho parlamentu, ostatných inštitúcií EÚ, členských štátov (na národnej, regionálnej a miestnej úrovni) a organizácií občianskej spoločnosti (na národnej úrovni a úrovni EÚ). Komisia využila existujúce audiovizuálne a tlačené materiály o právach občanov, cezhraničných činnostiach a jednotnom trhu. Zastúpenia Komisie a príslušné siete informačných centier Europe Direct boli kľúčovými aktérmi a podporovali aktivity na vnútroštátnej, regionálnej a miestnej úrovni, a to prípravou stoviek seminárov, diskusií a konferencií počas celého roka. 50 % sprievodných podujatí, ktorých špecifickým cieľom bolo pripraviť, sprevádzať dialógy s občanmi a nadväzovať na ne (pozri ďalej), sa zameralo na témy súvisiace s Európskym rokom občanov. Tieto podujatia by sa preto mohli považovať za neoddeliteľnú súčasť kampane Európskeho roka. Medzi najdôležitejšie prvky[21] hlavnej komunikačnej kampane patrili: · centrálne medziinštitucionálne webové sídlo pre Európsky rok občanov 2013 (www.europa.eu/citizens-2013, neskôr www.europa.eu/citizens-2014), pričom stránky prvej úrovne sú dostupné vo všetkých 24 úradných jazykoch EÚ vrátane chorvátčiny a gaelčiny. Webové sídlo bolo navrhnuté tak, aby spĺňalo potreby rôznych profilov cieľových čitateľov, ako sú akademickí pracovníci, mladí ľudia, uchádzači o zamestnanie a voliči. Zainteresované subjekty boli aktívne vyzvané, aby prispeli informáciami o podujatiach, ktoré sa uverejnili v centrálnom kalendári celoeurópskych podujatí na webovom sídle. Sídlo obsahovalo profily veľvyslancov Európskeho roka občanov, tvárí roka a hovorcov (pozri ďalej), ktorí boli takisto vyzvaní, aby poskytli zhrnutia o svojej činnosti na uverejnenie na tomto sídle. Uverejnili sa tu takisto všeobecné informácie o právach EÚ, mediálne prehľady, správy a fotografie z podujatí Európskeho roka občanov; · audiovizuálne a rozhlasové materiály: celoeurópska distribúcia video správy, prehľady fotografií a tzv. vírusové video o Európskom roku občanov 2013, produkcia a celoeurópske rozšírenie (z veľkej časti uskutočnené na dobrovoľnej báze) 30‑sekundového rozhlasového spotu o právach EÚ a Európskom roku; · mediálne aktivity vrátane tlačových brífingov, hromadnej emailovej komunikácie s tlačou a proaktívnych vzťahov s médiami; · propagácia: vytváranie partnerstiev s organizáciami s verejným charakterom, ako sú poskytovatelia verejnej dopravy, komunitné strediská alebo knižnice s cieľom bezplatného umiestnenia reklamných materiálov týkajúcich sa Európskeho roka občanov; Bezplatné umiestnenie reklamných materiálov týkajúcich sa Európskeho roka občanov: príklad zo Slovenska V rámci prístupu oslovovať občanov priamo a využiť verejnú dopravu na šírenie odkazov z kampane medzi verejnosťou sa podarilo získať až 90-percentné zníženie z ceny za umiestnenie vizuálneho materiálu Európskeho roka občanov a vírusového videa v autobusoch Dopravného podniku Bratislava, ktorý je hlavným poskytovateľ verejnej dopravy v hlavnom meste Slovenska. Výsledkom bolo, že v decembri 2013 boli umiestnené plagáty Európskeho roka občanov vo všetkých 500 autobusoch, ktoré oslovili 650 000 osôb denne v priebehu dvoch týždňov. Počas jedného z týchto dvoch týždňov sa okrem toho vysielalo 30‑sekundové vírusové video na obrazovkách v autobusoch spolu so sloganmi a vizuálnym materiálom Európskeho roka občanov, čím sa zabezpečil maximálny účinok. · veľvyslanci, tváre roka a hovorcovia Európskeho roka občanov 2013: známe osobnosti boli oslovené so žiadosťou o dobrovoľnú účasť na iniciatíve v úlohách veľvyslancov roka. Podobne boli vybraní občania, ktorí pozitívne využili svoje práva EÚ, aby sa vďaka svojim skutočným príbehom stali „tvárami roka“ a dodali kampani osobnejší charakter. Okrem týchto osôb vystupovali odborníci z oblastí týkajúcich sa Európskeho roka občanov (najmä občianstva, záležitostí a politík EÚ) ako informovaní hovorcovia mediálnej kampane. V niektorých prípadoch sa týchto úloh zhostilo národné kontaktné miesto alebo zastúpenie Komisie. Vzhľadom na vnútroštátne špecifiká sa niektoré krajiny rozhodli nevyužiť veľvyslanca, tvár roka alebo hovorcu, ale namiesto toho mali možnosť využiť iné služby kampane (napr. podporu podujatí, propagačné materiály atď.); · podpora zo strany sociálnych médií, najmä prostredníctvom centrálnych účtov Komisie na sociálnych médiách: prieskumy na Facebooku sprevádzané podávaním prihlášok, online monitorovanie a fotografická súťaž Európskeho roka občanov 2013 na Facebooku, ktorá sa využila na vytvorenie kalendára na rok 2014, ako aj ďalší obsah osobitne zameraný na internet. Prostredníctvom Facebooku sa uskutočňovala aj reklama. Prítomnosť Komisie na sociálnych médiách sa využila v prípade tzv. tematických týždňov na sociálnych médiách. Ide o novú iniciatívu, v rámci ktorej sa počas určitého obdobia, zvyčajne jedného týždňa, pozornosť zameria na tému týkajúcu širokej verejnosti. Tieto tematické týždne podnietili útvary Komisie spolupracovať mimo svojej bežnej práce a posilniť prístup orientovaný na občanov. Externí hodnotitelia dospeli k záveru, že tieto aktivity, ktoré prekračovali bežný rámce spolupráce medzi oddeleniami a zamerali sa na zákazníka, mali pozitívny a udržateľný vplyv na Európsky rok občanov; · komunikačné materiály Európskeho roka občanov a reklamné predmety vrátane súboru nástrojov na uskutočňovanie kampane pre rôzne cieľové skupiny (v 23 úradných jazykoch), pohľadnice, plagáty, reklamné panely, pútače a rôzne darčekové predmety. Komisia sprístupnila digitálne súbory vizuálnej identity kampane na stiahnutie spolu s príručkou na ich úpravu, ktorá umožnila zainteresovaným stranám jednoducho vytvárať vlastné propagačné predmety (na vlastné náklady) a bez toho, aby museli sami navrhnúť vizuálne stvárnenie; · Komisia zmobilizovala svoje vlastné komunikačné služby a nástroje, aby prispela k Európskemu roku občanov. Tieto zahŕňali videoklipy o dialógoch s občanmi, online informácie o politikách EÚ, projekty občianskej spoločnosti financované prostredníctvom programu Európa pre občanov, podujatia organizované informačnými centrami Europe Direct a Team Europe[22], podporu jednotného kontaktného miesta pre občanov na portáli Vaša Európa a skupiny, ktoré Komisia osobitne pozvala, aby pripravili dialógy s občanmi organizované počas celého roka a nadviazali na ne; a · v rámci iniciatívy návrat do školských lavíc[23] boli úradníci vyzvaní, aby sa do nej v plnom rozsahu zapojili, pričom mali k dispozícii relevantné materiálny na odbornú prípravu a podkladové materiály v súvislosti s Európskym rokom občanov. Hovorme o právach v EÚ: veľvyslanci Európskeho roka občanov 2013 Judit Polgárová, olympijská víťazka z Maďarska, je zrejme najlepšou hráčkou šachu v histórii. Bola takisto veľvyslankyňou Európskeho roka občanov 2013. Judit povedala, „ako veľvyslankyňa Európskeho roka občanov 2013 by som chcela prispieť k tomu, aby si viacej ľudí uvedomilo, že spolupráca sa nemusí uskutočňovať len na úrovni členských štátov. Všetci ľudia v Európskej únii by mali vedieť, že majú príležitosť spoznávať ľudí v iných krajinách a podeliť sa o svoje názory a stanoviská k otázkam, ktoré sa ich týkajú. Ako šachistka, ako Maďarka a Európanka sa snažím prispieť k rozvoju Európskej únie v oblasti športu, vzdelávania a kultúry.“ 2.2. Podpora dialógu 2.2.1. Oslovenie širokého publika: dialógy s občanmi V období medzi septembrom 2012 a marcom 2014 Komisia zorganizovala sériu 51 občianskych dialógov vo všetkých členských štátoch s celkovým rozpočtom (oddeleným od rozpočtu Európskeho roka občanov 2013) vo výške 3,56 milióna EUR. Do tejto iniciatívy sa zapojili aj predseda a väčšina členov kolégia. Komisia navrhla a testovala dialógy s občanmi ako nový nástroj na priamu politickú komunikáciu so širokou verejnosťou. Vychádzali z modelu stretnutí občanov s mestským zastupiteľstvom a zúčastnil sa ich komisár spolu s poslancom Európskeho parlamentu alebo národným alebo regionálnym politikom, ktorí počúvali občanov a diskutovali s nimi o záležitostiach týkajúcich sa EÚ. Dialógy sa zamerali na obnovenie dôvery európskych občanov v ich politikov a európsku správu vecí verejných. Vďaka dialógom sa Európa stala ľudskejšou a občania mali príležitosť vyjadriť svoje názory a získať konkrétne informácie. Dialógov s občanmi sa v priemere zúčastnilo viac ako 300 osôb na jedno podujatie; do konca marca 2014 sa približne 17 000 občanov zapojilo do podujatí osobne a ďalších 105 000 ich sledovalo naživo prostredníctvom webového prenosu alebo sociálnych médií. Prílohy v regionálnej tlači v týždni, v ktorom sa uskutočnil dialóg s občanmi, sa dostali až k 43 miliónom Európanov v tlačenej podobe a k ďalším 51 miliónom na internete. Ku každému podujatiu bolo vyhotovených v priemere 39 mediálnych príspevkov (živé televízne vysielanie alebo televízne vystúpenie, rozhlasové vystúpenie a články v tlači a online médiách). Všetky dialógy sa vysielali cez živý webový prenos a zdokumentovali na centrálnej informačnej internetovej lokalite (http://ec.europa.eu/debate-future-europe/). Na konci série prijalo kolégium správu[24] o hlavných ponaučeniach vyplývajúcich z tejto iniciatívy. Roztápanie ľadov: dialógy s občanmi Dňa 27. marca 2014 Komisia uzavrela prvú sériu 50 dialógov s občanmi celoeurópskou diskusiou v Bruseli. Na tomto podujatí sa zúčastnilo 150 občanov z celej Európy, ktorí hovorili o svojich skutočných skúsenostiach ako Európania a podelili sa o svoje obavy a očakávania týkajúce sa budúcnosti Európy a ich budúcnosti ako európskych občanov. Jedna z účastníčok, mladá Poľka Kamila, reagujúc na jej mnohé rozhovory so spolužiakmi o Európe, sa živo vyjadrila počas dialógu s predsedom Komisie Barrosom: „Je dôležité, aby mladí ľudia vedeli, že sú občanmi EÚ a aké možnosti im to prináša. EÚ by mala byť súčasťou učebných osnov vo všetkých 28 členských štátoch.“ 2.2.2. Mobilizácia organizovanej občianskej spoločnosti Dialógy s občanmi sa zamerali na oslovenie jednotlivých občanov, zároveň však členské organizácie aliancie EYCA, siete na úrovni EÚ a ich národné aliancie/iniciatívy v 23 členských štátoch[25] zohrávali kľúčovú úlohu pri zapájaní organizovanej občianskej spoločnosti v celej EÚ do činností Európskeho roka občanov 2013. Národné aliancie EYCA boli od začiatku aktívne zapojené a spolupracovali s národnými kontaktnými miestami, kanceláriami inštitúcií EÚ a partnerskými agentúrami hlavného poskytovateľa komunikačných služieb na vypracovaní spoločných akčných plánov na realizáciu Európskeho roka občanov. Mobilizácia na národnej, regionálnej a miestnej úrovni: príklady z niektorých národných aliancií EYCA Charakteristickou črtou aliancie EYCA bol rozsah, v akom zapojila a zmobilizovala svoje národné aliancie vo väčšine členských štátov a ako tvorivá bola úroveň ich činnosti. Národná aliancia v Spojenom kráľovstve, ktoré bolo jedným z dvoch členských štátov bez kontaktného miesta, namiesto toho úzko spolupracovala so zastúpeniami Komisie a informačnými kanceláriami Európskeho parlamentu v Londýne, Glasgowe a Cardiffe. Spolu zorganizovali sériu seminárov s cieľom preskúmať témy ako sociálne začlenenie, dobrovoľníctvo a nástroje na aktívnu účasť občanov. Bulharská národná aliancia spolupracovala s kanceláriami inštitúcií EÚ na organizácii súťaže, ktorej výsledkom bol tábor Sme občania Európy[26], v rámci ktorého mali študenti z celej krajiny možnosť predložiť svoje projekty na tému, ako sa lepšie zapojiť do politického života EÚ a vyhľadať dostupné možnosti financovania. Aliancia EYCA a Európske občianske fórum uverejnili 12-stranový dokument v angličtine a francúzštine s osobitným zameraním na Európsky rok občanov a na potrebu vynaložiť výrazné úsilie v oblasti komunikácie. Podobné publikácie alebo články vytvorili aj iní členovia EYCA s cieľom zvýšiť povedomie o Európskom roku občanov, nadviazať komunikáciu s občanmi a podporiť ich účasť na konkrétnych diskusiách o politike Únie v oblasti občianstva. Vstup Chorvátska do Európskej únie bol príležitosťou pre alianciu EYCA zorganizovať 8. júla v Záhrebe celoeurópsku konferenciu EU Citizenship: crossing perspectives (Občianstvo EÚ: výmena perspektív), počas ktorej sa organizácie občianskej spoločnosti zo západného Balkánu dozvedeli viac o úvahách o občianstve, ktoré v súčasnosti vládnu v Európe. Na podujatí sa zúčastnilo viac ako 150 účastníkov, ktorí rovnomerne zastupovali balkánske a ďalšie európske krajiny. Diskusie pozorne sledovali mnohí prítomní novinári. Podujatie sa zaoberalo kľúčovými témami Európskeho roka občanov a navrhli sa odporúčania, ktoré boli neskôr pripojené ku všeobecným politickým odporúčaniam aliancie EYCA (pozri ďalej). V priebehu roka aliancia EYCA a jeho členovia na úrovni EÚ a na vnútroštátnej úrovni sa zapojili do diskusie na úrovni EÚ o politike v oblasti občianstva (právach spojených s občianstvom Únie, prekážkach, o tom, ako ich prekonať atď.) v súlade s cieľmi Európskeho roka občanov. Vznikli tri pracovné skupiny, ktoré zahŕňali 100 zástupcov z 80 organizácií občianskej spoločnosti na národnej úrovni a na úrovni EÚ z väčšiny členských štátov. Ich práca sa zamerala na: 1. participatívne občianstvo a občiansky dialóg; 2. občianstvo v kontexte hospodárskom, sociálnom a politickom: jednotný celok; a 3. inkluzívne občianstvo pre všetkých obyvateľov EÚ. Výsledkom tejto náročnej a inkluzívnej práce bolo vytvorenie súboru 98 politických odporúčaní určených inštitúciám EÚ, vnútroštátnym orgánom a samotným organizáciám občianskej spoločnosti nazvaného It’s about US, it’s about Europe! Towards Democratic European Citizenship[27] (Ide o NÁS, ide o Európu! K demokratickému európskemu občianstvu). Politické odporúčania aliancie EYCA: stanovisko organizovanej občianskej spoločnosti Jedným z hlavných cieľov širokej medziodvetvovej a nadnárodnej siete EYCA pri poskytovaní jej politických odporúčaní bolo zabezpečiť, aby sa aktívne občianstvo chápalo ako trvalá prierezová téma v európskej verejnej politike. Vo svojich odporúčaniach EYCA zastáva široký názor, že občianstvo EÚ by sa nemalo obmedzovať na prístup založený na individuálnych právach, ale malo by mať výrazný rozmer vychádzajúci z hodnôt, ktorým sa posilní pocit spolupatričnosti Európanov k spoločnému európskeho projektu. Tieto odporúčania dopĺňajú a posilňujú odporúčania uvedené v správe Európskej komisie o občianstve za rok 2013 a konkrétne vychádzajú z dvoch komplementárnych osí zameraných na posilnenie: 1. pocitu zodpovednosti občanov za európsky projekt a 2. rámca pre účasť na rozhodovacom procese v Európe. 3. K trvalému odkazu tvorby politík 3.1. Konferencie Európskeho roka občanov 2013 na úrovni EÚ Rovnako ako počas predchádzajúcich tematických európskych rokov otváracie a záverečné podujatia zorganizovali dva členské štáty, ktoré v danom roku predsedali Rade EÚ – Írsko a Litva. Predseda Barroso, írsky premiér Enda Kenny a podpredseda írskej vlády Eamon Gilmore oficiálne otvorili Európsky rok občanov na dublinskej radnici 10. januára 2013. Bezprostredne po tom a na tom istom mieste nasledoval prvý dialóg s občanmi Európskeho roka občanov s podpredsedníčkou Komisie Viviane Redingovou a írskou ministerkou pre európske záležitosti Lucindou Creightonovou. Záverečné podujatie sa uskutočnilo v litovskom parlamente (Seimas) vo Vilniuse 12. a 13. decembra 2013. Hlavný prejav počas slávnostného otvorenia predniesli podpredsedníčka Viviane Redingová, litovský premiér Algirdas Butkevičius, hovorkyňa Seimasu Loreta Graužinienėová a Európska ombudsmanka Emily O’Reillyová. Počas tohto podujatia sa formálne odovzdali politické odporúčania aliancie EYCA (pozri vyššie) komisárke Redingovej, ktorá sa zúčastnila aj posledného dialógu s občanmi roka vo vilniuskej radnici. 3.2. Kľúčové dokumenty Európskeho roka občanov 2013 Európske roky sú vo všeobecnosti najmä: 1. celoeurópskou kampaňou na zvýšenie informovanosti o vybranej téme a 2. katalyzátorom rozvoja politík v danej oblasti. Európsky rok občanov 2013 nebol výnimkou; pokiaľ ide o rozvoj politík, jeho kľúčovými výstupmi boli: · Európania majú slovo – analytická správa o verejnej konzultácii Občania EÚ: vaše práva, vaša budúcnosť[28], ktorú zorganizovala Komisii v čase od 9. mája do 27. septembra 2012 o európskom občianstve. Odpovedalo na ňu takmer 12 000 osôb a organizácií, čo ju robí najväčšou verejnou konzultáciou Komisie vôbec, · správa o občianstve EÚ za rok 2013 – Občania EÚ: vaše práva, vaša budúcnosť[29], kľúčový výsledok prijatý Komisiou 8. mája 2013, v ktorom sa predkladá 12 opatrení na odstránenie prekážok, ktoré stoja v ceste občanom EÚ v plnom využívaní ich práv. Medzi opatrenia patrí odstraňovanie prekážok pre zamestnancov, študentov a stážistov v EÚ či zníženie byrokratického zaťaženia v členských štátoch a podpora účasti občanov EÚ na demokratickom živote Únie, · správa Komisie o dialógoch s občanmi – Dialógy s občanmi ako príspevok k rozvoju európskeho verejného priestoru:[30] informácie a skúsenosti získané počas série debát podobných stretnutiam s mestským zastupiteľstvom, ktoré sa uskutočnili v celej EÚ v čase od septembra 2012 do konca marca 2014 a · závery[31] Rady z decembra 2013 (počas litovského predsedníctva), v ktorých sa vyjadruje podpora správe o občianstve EÚ za rok 2013 a žiada implementácia odporúčaní. 4. Kroky nadväzujúce na Európsky rok občanov 2013 4.1. Predĺženie činností na rok 2014 Keďže rok 2014 bol rokom európskych volieb a inštitucionálnych zmien, Komisia považovala za vhodné rozšíriť aktivity súvisiace s Európskym rokom občanov aj na rok 2014. Mnohé aktivity zostali naďalej relevantné v súvislosti s účasťou na demokracii a inkluzívnou účasťou na formovaní politík EÚ. Na činnosti, ktoré sa mali uskutočniť v roku 2014, neboli vyčlenené žiadne osobitné prostriedky. Preto boli zorganizované dve podujatia v úzkej spolupráci medzi alianciou EYCA, Európskym hospodárskym a sociálnym výborom (EHSV) a Komisiou: - Regaining the European project together (Získajme späť európsky projekt) – okrúhly stôl, ktorý sa uskutočnil 20. februára 2014 a - Beyond agendas and manifestos: What Europe is for us? (Nielen programy a politické vyhlásenie: Čo znamená Európa pre nás) – Deň občianskej spoločnosti, 18. marca 2014. Počas oboch podujatí uskutočnených v priestoroch EHSV v Bruseli sa využili politické odporúčania aliancie EYCA ako podklady pre rôzne diskusie za účasti zástupcov Komisie, Európskeho parlamentu a EHSV. 4.2. Vytvorenie skutočného európskeho verejného priestoru Dialógy s občanmi ako nástroje určené na to, aby občania mohli vyjadriť sami (a nie prostredníctvom zástupcov osobitných záujmových skupín) svoje pripomienky, obavy, nádeje či očakávania priamo tvorcom politík na najvyššej úrovni, predstavovali konkrétny príspevok k vytváraniu európskeho verejného priestoru, v ktorom je možné diskutovať o európskych politikách. Tieto dialógy boli viac ako iba hodinou otázok a odpovedí a ukázalo sa, že majú veľký potenciál, najmä pokiaľ ide o celoeurópsky dialóg s občanmi, ktorým sa 27. marca 2014 uzavrela prvá séria, pri zhromažďovaní myšlienok a doplnení diskusií, ktoré sa v súčasnosti týkajú len malého počtu organizácií zainteresovaných subjektov alebo prebiehajú prevažne mimo inštitucionálnej sféry. Zároveň sa vďaka úzkemu zapojeniu členských organizácií a sietí aliancie EYCA na úrovni EÚ, ako aj na vnútroštátnej úrovni, podarilo zabezpečiť, aby sa občania z organizovanej občianskej spoločnosti z celej Únie mohli takisto vyjadriť k témam Európskeho roka občanov a prispieť k rozvoju politiky EÚ v oblasti občianstva a demokracie. Európsky rok občanov 2013 a jeho pokračovanie v roku 2014 boli vynikajúcou príležitosťou na zamyslenie sa nad tým, ako spojiť tieto – doteraz samostatné – informačné kanály a ďalej rozvíjať skutočný „európsky verejný priestor“. Výsledky volieb do Európskeho parlamentu zdôraznili potrebu posilniť účasť občanov Únie a zapájania sa do integračných procesov, či organizovanej občianskej spoločnosti alebo jednotlivo. Komisia má v úmysle hľadať príležitosti na vytvorenie verejného priestoru na diskusiu, debaty a výmenu stanovísk o európskych otázkach z európskej perspektívy s organizáciami občanov a širokou verejnosťou. 4.3. Záver Komisia víta závery[32] externých hodnotiteľov, pokiaľ ide o relevantnosť portfólia činností zvolených pre Európsky rok občanov 2013, ako aj ich posúdenie, že tieto činnosti v plnej miere a bez závažných medzier alebo prekrývania zahrnuli ciele Európskeho roka občanov. Takisto uviedli, že rozsah tém znamenal, že sa zapojila široká škála príslušných aktérov a subjektov, ktoré priniesli znásobujúci účinok, čím sa prispelo k šíreniu odkazu Európskeho roka občanov. Komunikačné činnosti boli považované za dostatočné, pokiaľ ide o potreby cieľových skupín. Komisia uznáva (prepojené) závery týkajúce sa efektívnosti a účinnosti, t. j. neskoré prijatie rozhodnutia sťažilo včasnú mobilizáciu potenciálnych partnerov s cieľom prispieť k činnostiam, najmä na vnútroštátnej úrovni, a poskytnuté finančné zdroje neboli v súlade s ambíciou informovať všetkých občanov o ich právach EÚ. Hodnotitelia však zastávajú názor, že participatívne aktivity a podujatia sa ukázali byť účinnejšími ako informovanie prostredníctvom masmédií. Okrem toho zdôrazňujú značnú mobilizáciu zúčastnených strán (pozri vyššie), ktoré prispeli ľudskými a finančnými zdrojmi a/alebo sa podieľali dobrovoľne. Takisto zdôraznili, že kategórie činností sa líšili, pokiaľ ide o účinnosť. Komisia sa takisto stotožňuje so závermi hodnotiteľov v súvislosti s udržateľnosťou činností Európskeho roka občanov. Na jednej strane, je vzhľadom na nízky rozpočet nepravdepodobné, že účinky celoeurópskej informačnej a komunikačnej kampane zostanú udržateľné. Toto znižuje celkovú udržateľnosť. Na strane druhej, podporovali sa participatívne formy komunikácie zamerané na potreby občanov, ktorých vplyv na zúčastnené zainteresované strany môže byť trvalý za predpokladu, že sa splnia očakávania v súvislosti s nadväzujúcimi krokmi. Inak môžu byť niektoré zainteresované strany menej ochotné v budúcnosti sa zapojiť. Pokiaľ ide o vplyv Európskeho roka na celkové povedomie európskych občanov o ich právach a ich schopnosť zapojiť sa do procesu európskej integrácie, je možné ho považovať len za osobitný príspevok k všeobecnému úsiliu Komisie realizovanému prostredníctvom jej komunikačnej stratégie a programov a politík EÚ s veľkým dosahom. Európsky rok občanov 2013 bol vytvorený ako celoeurópska kampaň na zvýšenie informovanosti o právach občanov EÚ a ako katalyzátor rozvoja politiky v oblasti občianstva EÚ, najmä pokiaľ ide o vytvorenie skutočného európskeho verejného priestoru. Význam tohto druhého cieľa v priebehu roka narastal, najmä rozšírením činností súvisiacich s Európskym rokom občanov aj na rok 2014 v rámci príprav na voľby do Európskeho parlamentu. Skromný rozpočet obmedzoval rozsah a dosah komunikačnej kampane, ale toto sa podarilo účinne zmierniť tvorivosťou, odhodlaním, dobrovoľným úsilím a snahou všetkých zainteresovaných strán na úrovni Únie a členských štátov. Patrili sem aliancia EYCA a jej členovia z organizovanej občianskej spoločnosti, ktorí vytvorili udržateľné siete s dlhodobými účinkami, ktoré pomôžu pri rozvoji skutočného európskeho verejného priestoru. Všetko toto spoločné úsilie a činnosti prispeli k tomu, aby sa Európsky rok občanov 2013 stal „rokom pre občanov, od občanov a s občanmi, či už boli organizovaní (alianciou EYCA) alebo nie (prostredníctvom dialógov s občanmi). Externé hodnotenie Európskeho roka občanov 2013: výzvy pre budúce európske roky ü Na to, aby informačná kampaň oslovila široké publikum v rovnakej miere v 28 členských štátoch, by bol potrebný počiatočný rozpočet vo výške najmenej niekoľkých miliónov eur, napr. len na mediálne aktivity. Museli by sa takisto vytvoriť výrazné a originálne odkazy, ktoré by zaujali ľudí a mali potenciálny vplyv. ü Keď sú zdroje obmedzené, prioritou je použiť komunikačnú kampaň, ktorá podporuje podujatia. V takýchto prípadoch sú podujatia základnými piliermi šírenia informácií a kampaň je nástrojom, ktorý je zameraný hlavne na zapojenie účastníkov a pritiahnutie pozornosti médií s cieľom zabezpečiť ďalšie šírenie. ü Snaha realizovať tradičnú kampaň a komunikačnú kampaň založenú na podujatiach s obmedzeným rozpočtom je neúčinná. O komunikačnej stratégii by sa malo rozhodnúť v počiatočnom štádiu projektovania. Príloha: Európsky rok občanov 2013 v skratke [1] Rozhodnutie Európskeho parlamentu a Rady č. 1093/2012/EÚ z 21. novembra 2012 o Európskom roku občanov (2013), Ú. v. EÚ L 325, 23.11.2012, s. 1. [2] Hodnotenie Európskeho roka občanov 2013, PPMI, Euréval and Occurence, jún 2014. [3] Odstránenie prekážok vykonávania práv občanov EÚ, Európska komisia, KOM(2010) 603, v konečnom znení, 27. októbra 2010. [4] Uznesenie Európskeho parlamentu z 15. decembra 2010 o situácii v oblasti základných práv v Európskej únii (2009) – účinné uplatňovanie po nadobudnutí platnosti Lisabonskej zmluvy, [2009/2161(INI)], Ú. v. EÚ C 169 E, 15.6.2012, s. 49. [5] Článok 2 – Ciele uvedeného rozhodnutia [6] Politické vyhlásenie podpísali tri inštitúcie dňa 22. októbra 2008, Ú. v. EÚ C 13, 20.1.2009. [7] C(2012) 8607 z 29. novembra 2012. [8] Rozhodnutie Komisie C(2013) 1409 final, 5. marca 2013. [9] Slovensko a Spojené kráľovstvo. [10] Externý dodávateľ, spoločnosť Media Consulta so sídlom v Berlíne, podporovala Komisiu pri celkovej komunikačnej stratégii v priebehu roka, ako aj pri koordinácii a činnostiach nadväzujúcich na niektoré národné komunikačné kampane, činnosti občianskej spoločnosti a významné podujatia. [11] Úplný zoznam jej členov na úrovni EÚ a na národnej úrovni možno nájsť na webovom sídle: http://ey2013-alliance.eu/. [12] http://cor.europa.eu/en/events/forums/Pages/citizens-agenda-local.aspx. [13] http://www.eesc.europa.eu/?i=portal.en.events-and-activities-youreurope2013. [14] http://www.eesc.europa.eu/?i=portal.en.events-and-activities-civil-society-day-2013. [15] Pre porovnanie, rozpočty z predchádzajúcich európskych rokov: Rovnaké príležitosti pre všetkých 2007 (22,5 mil. EUR), Medzikultúrny dialóg 2008 (10 mil. EUR), Proti chudobe a sociálnemu vylúčeniu 2010 (17,25 mil. EUR), Dobrovoľnícka práca 2011 (10,75 mil. EUR) a Aktívne starnutie a solidarita medzi generáciami 2012 (5 mil. EUR). [16] Palma de Mallorca (ES), 26. – 28. marca, Volos (EL), 18. – 20. apríla, Paríž (FR), 9. – 10. mája, Brusel (BE), 28. – 30. júna, Spa (BE), 17. – 21. júla, Burgas (BG), 25. – 28. júla, Sventoji (LT), 8. – 11. augusta, Marseille (FR), 27. – 29. septembra, Košice (SK), 3. – 5. októbra, Liège (BE), 17. – 19. októbra, Burgos (ES), 20. – 21. novembra, Nikózia (CY), 22. – 23. novembra, Valetta (MT), 6. – 7. decembra, a v roku 2014 v Rige (LV) 28. februára – 2. marca, v Prahe (CZ) 29. – 30. apríla, a Lisabone (PT) 9. – 11. mája. [17] Hlavný poskytovateľ informácií o európskych politikách a príležitostiach pre mladých ľudí a pre osoby, ktoré s nimi pracujú: http://www.eurodesk.org. [18] http://ec.europa.eu/programmes/horizon2020/en/h2020-section/public-engagement-responsible-research-and-innovation. [19] „Views, Opinions and Ideas of Citizens in Europe on Science“: (Stanoviská, názory a myšlienky občanov Európy o vede): http://www.voicesforinnovation.eu/. [20] Výsledkom bolo vypracovanie výziev na predkladanie návrhov v oblasti výskumu v rámci prioritnej oblasti programu Horizont 2020 „Odpad: zdroj opätovného využitia, recyklácie a spätného získavania surovín“. Odhaduje sa, že počas obdobia rokov 2014 – 2015 sa celkovo pridelí približne 116 miliónov EUR. [21] Niektoré kvantitatívne údaje o kampani a činnostiach možno nájsť v prílohe (Európsky rok občanov 2013 v skratke). [22] experti v oblasti EÚ, ktorí ako pozvaní rečníci môžu prednášať, viesť praktické semináre alebo debaty (v školách, neziskových organizáciách, podnikoch atď.). [23] http://ec.europa.eu/news/eu_explained/110117_en.htm. [24] Správa Komisie Európskemu parlamentu, Rade, Hospodárskemu a sociálnemu výboru a Výboru regiónov – Dialógy s občanmi ako príspevok k rozvoju európskeho verejného priestoru, COM(2014) 173 final, 24. marca 2014. [25] V Rakúsku, Estónsku, Grécku, Írsku a Švédsku nebola žiadna národná aliancia/iniciatíva. [26] http://ey2013-alliance.eu/events/youth-camp-we-are-citizens-of-europe-koprivshtitsa-bulgaria/. [27] http://ey2013-alliance.eu/itsabouteuropeitsaboutus/. [28] http://ec.europa.eu/justice/citizen/files/report_eucitizenship_consultation_en.pdf. [29] Správa Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov – Správa o občianstve EÚ za rok 2013 – Občania EÚ: vaše práva, vaša budúcnosť, COM(2013) 269 final, 8.5.2013http://ec.europa.eu/justice/citizen/files/2013eucitizenshipreport_en.pdf. [30] správa Komisie Európskemu parlamentu, Rade, Hospodárskemu a sociálnemu výboru a Výboru regiónov – Dialógy s občanmi ako príspevok k rozvoju európskeho verejného priestoru, COM(2014) 173 final, 24. marca 2014. http://ec.europa.eu/debate-future-europe/citizens-dialogues/belgium/brussels3/dialogue_en.pdf. [31] http://www.consilium.europa.eu/uedocs/cms_data/docs/pressdata/en/jha/139959.pdf. [32] Pre podrobné závery a odporúčania, pozri: http://europa.eu/citizens-2013/sites/default/files/content/document/EYC2013 %20evaluation%20final%20report%202014_07_25.pdf. Európsky rok občanov 2013 v skratke · Skutočne vyčlenené rozpočtové prostriedky: 3 842 849,92 EUR · Celoeurópska informačná a komunikačná kampaň o 59 veľvyslancov Európskeho roka občanov z 22 členských štátov o 56 tvárí Európskeho roka občanov z 21 členských štátov o 39 hovorcov Európskeho roka občanov zo 14 členských štátov o Viac než 230 partnerstiev z 27 členských štátov o 149 banerov Európskeho roka občanov na internete v členských štátoch o 686 000 kusov propagačných materiálov Európskeho roka občanov distribuovaných prostredníctvom 33 zastúpení Komisie o Webové sídlo Európskeho roka občanov 2013 (1. januára 2013 až 31. decembra 2013): § Návštevnosť: 338 590 § Jednotliví návštevníci: 259 377 § Návštevnosť na stránkach: 867 807 o Spravodajský videozáznam o Európskom roku občanov 2013 bol videný 350-krát na YouTube bez reklamy o 973 368 pozretí vírusového videa o Európskom roku občanov o 3 100 bezplatných reklamných spotov v rozhlase o Európskom roku občanov o 5 976 respondentov v rámci 11 prieskumov uskutočnených prostredníctvom facebookovej aplikácie o Európskom roku občanov o 80 568 používateľov na Facebooku navštívilo stránku fotografickej súťaže o Európskom roku občanov s 894 súťažnými príspevkami · Participatívne podujatia o 51 dialógov s občanmi vo všetkých členských štátoch – približne 17 000 ľudí sa zúčastnilo osobne a 105 000 prostredníctvom sociálnych médií o 363 sprievodných podujatí organizovaných zastúpeniami Komisie na podporu príprav dialógov s občanmi a súvisiacich aktivít o 91 podujatí Aliancie organizácií občianskej spoločnosti pre Európsky rok občanov (EYCA) – 24 000 priamych účastníkov o 13 podujatí iniciatívy Mládež v pohybe – približne 98 000 priamych účastníkov o 612 zaregistrovaných podujatí na webovom sídle Európskeho roka občanov – 122 000 priamych účastníkov o Viac ako 800 podujatí Európskeho týždňa mládeže 2013 organizovaných na národnej úrovni, od malých až po veľké (viac ako 1 000 účastníkov)